(1605) Compt ick sal u nu alle gaen leyden , Daer ick u dickmael hebbe voorseyt In mijn glorie , daer suldy u vermeyen , En jubileeren met my inder eewicheyt , Want ghy en hebt u niet laten verdrieten Te wercken inden Wijngaert met grooten arbeyt Als goede wercklieden , suldy den loon genieten Die u van inder eewicheyt is bereyt .Surrexit Dominus wilt ons oock bethoonen , Mijn lieve vrienden seer bemint , Dat Godt die sondaers oock sal loonen , Gelijck zy voor haer sonden hebben verdient Want zy sullen als Bocken stinckende ter slincker hant des Heeren worden gestelt Die hen sal seggen , zijt hier om dinckende Als ghy tot sonden wort ghequelt .Hoe grammen aenschijn de Heere sal thoonen Den hooveerdigen menschen fel ende suyr , Die haer sonden sullen meynen te verschoonen Gaet ghy vermaledyde int helsche vuyr , Dwelck den duyvel bereyt is met dien aenhangen , Daer ghy sult branden inder eewicheyt .